《金将军招集镇南楼赋赠二首将军曾有事东粤兹移镇楚 其二》
明代·卢龙云

忆君授钺向东行，谈笑曾销渤海兵。两粤风尘兼节制，五溪荒服待旄旌。

龙城久幸无蜂扰，麟阁还期有骏声。圣世莫嫌虚抱武，且将休养答升平。

作者简介：广东南海人，字少从。万历十一年进士。授马平知县，补邯郸，治行为诸县之最。复补长乐，以忤权要，左迁江西藩幕。累官至贵州布政司参议。有《四留堂稿》、《谈诗类要》。